Oslo-Sparta

Oslo-Sparta (stiftet 1927) var et idrettslag fra Grünerløkka i Oslo. Klubben drev med bandy og fotball og ble i all hovedsak dannet av tidligere medlemmer av junioravdelingen til Ball- og Skiklubben av 1914 (B.14). I 1936 spilte Oslo-Sparta seg opp i landsserien i bandys nest øverste divisjon, der den forble til krigsutbruddet i 1940. Tidligere landslagsmålvakt i fotball Tom Blohm spilte bandy for klubben. I fotball holdt Oslo-Sparta seg for det meste i 2. og 3. divisjon i Oslo-serien.

På grunn av dårlig økonomi og vanskelige treningsforhold sank entusiasmen rundt klubben i slutten av 1930-årene, og flere spillere gikk tilbake til B.14.«Sammenslutning mellem B. 14 og Oslo-Sparta?», Aftenposten (1. november 1939) Et forslag om at Oslo-Sparta skulle gå inn i B.14 ble imidlertid avvist på en ekstraordinær generalforsamling i november 1939.«Oslo-Sparta vil stå på egne ben», Aftenposten (8. november 1939) Ett år senere stilte saken seg annerledes. På et felles styremøte 4. oktober 1940 ble det besluttet at B.14 og Oslo-Sparta skulle gå sammen til en klubb under B.14s navn og med samme lover.«B. 14 og Oslo Sparta går sammen», Aftenposten (8. oktober 1940) B.14 slo seg i 1952 sammen med Sportsklubben Strong og Sportsklubben Spero og dannet Grüner Idrettslag.

Referanser

Kategori:Tidligere idrettslag i Norge
Kategori:Idrettslag i Oslo
Kategori:Idrettslag etablert i 1927
Kategori:Fotballag i Oslo
Kategori:Fotballag etablert i 1927
Kategori:Tidligere bandyklubber i Norge
Kategori:Tidligere fotballag i Norge
Kategori:Opphør i 1940
Kategori:Grünerløkka
Kategori:Sport i bydel Grünerløkka